Mogens Gissel

Mogens Gissel (født 6. november 1941 i Odder, død 25. januar 2022) var en dansk autodidakt maler, oprindeligt uddannet som reklametegner hos Weber & Sørensen i Aarhus (1962-66).

Mogens Gissel debuterede i 1964 på Kunstnernes Efterårsudstilling. Han var medlem af Kunstnersamfundet og Corner.

Biografi
Mogens Gissel blev født i Odder som søn af rullekone Sigrid Gissel, mens faderens navn ikke er kendt. Gissel blev i 1967 gift med keramiker Ruth Hansen, med hvem han fik sønnerne Jens Rune og Niels. Siden begyndelsen af 1980-erne var parret bosiddende i den gamle stationsforstanderbygning i Odder.

Kunstnerisk virke

Gissel blev uddannet som reklametegner hos Weber & Sørensen i Aarhus i 1962. På den tid tog han på knallerttur på en Velo Solex ned gennem Europa for at besøge kunstmuseer, bl.a. Prado-museet i Madrid. Han nåede også forbi Cézannes bjerg Sainte-Victoire i Sydfrankrig. Han begyndte i 1964 at undervise i tegning, maleri og kunsthistorie på det dengang nystartede Århus Kunstakademi. Gissel var gennem de fleste år tilknyttet det århusianske Galleri Profilen, idet hans kompromisløse tilgang til formidlingen af sin kunst oftest afskar andre gallerister fra hans malerier.

Stil og teknik

I 1960-erne eksperimenterede Gissel med materialer og kompositioner i sine billeder, som dengang også havde tydelige penselstrøg. Senere arbejdede han mere med ensfarvede flader med reducerede billedtegn, f.eks. værket Rum 8. Herefter gik han mere over til at male figurative, farvemæssigt neddæmpede billeder med motiver fra Christiania og Thylejren, og senere i 1970-erne motiver fra cirkusverdenen. Allerede i et tidligt værk som Glasbordet spores hos Gissel en tendens mod det non-figurative, som han fortsatte i billeder som uanset motiv fremstår kalejdoskopisk hvirvlende.

Gissel var meget optaget af billedkanten og det dertil knyttede rum, og har bl.a. malet blomsterbilleder domineret af grønne nuancer, hvor billederne i midten fremstår helt naturalistiske, men gradvist bliver abstrakte ud mod kanten. Gennemgående motiver hos Gissel var taburetten, stemplet, skålen, koppen og lampen. Han malede på mange forskellige materialer, f.eks. masonit – både for- og bagsiden – og træ, foruden lærred og papir. Grøn, okker og umbra var vigtige farver for ham, ligesom beige. 

Gissel var gennem hele sit liv kendt for at rette i sine værker, idet han kunne finde gamle malerier frem for at male videre på dem, i sine senere år især for at simplificere og stramme op. Dette gjaldt også værker, som havde været udstillet, f.eks. på ARoS, og havde været med i udstillingskataloget. Gissel var på udstillinger meget stringent mht. ophængning og sammensætning af sine værker, hvoraf langt de fleste ingen titel har. Hans sidste udstilling kort før sin død, med Corner på Sophienholm i Kgs. Lyngby, var lige ved at gå i vasken, fordi Gissel modsatte sig, at værkerne kunne sælges enkeltvis, og derved ødelægge helheden i ophængningen.

Gissel og Cézanne

Gissel er flere gange blevet sammenlignet med den franske impressionist Paul Cézanne, bl.a. i tilgangen til farver, og fik af samme grund tilnavnet ”Cézanne fra Østjylland”. Ligesom Cézanne arbejdede Gissel med rum og perspektiv på måder, der ikke nødvendigvis var teknisk korrekte, som også hos kubisterne. Som Cézanne valgte Gissel gerne motiver fra sin hverdag, gerne som still-leben, hvor han som sit franske forbillede eksperimenterede med form og flade, snarere end naturalistisk gengivelse.

Udvalgte værker
 Rum 8 (1968, Aarhus Kunstmuseum)
 Christiania II (1972, Aarhus Kunstmuseum)
 Glasbordet (1974, Aarhus Kunstmuseum)
 Maleri 3 (1980, Aarhus Kunstmuseum)
 Vinter (1989)
 Landskab (1991)
 Gavlmaleri i sort og gult, i  Odder (blandt de lokale kaldet ”Den overkørte Netto-hund”)

Hæder 
1992 Statens Kunstfond 3-årige arbejdslegat. 
1998 Statens Kunstfond livsvarige legat
2003 Eckersberg Medaljen 
2004 Henry Heerups Legat
2004 Ruth og Finn Torjussens Fond 
2008 Vilhelm Pachts kunstnerlegat

Eftermæle
Ny Carlsbergfondet stod i 2018 bag dokumentarfilmen Mogens Gissel - forstås med øjnene.

Litteratur
 Erik Thygesen i: Billedkunst, 4, 1967, 45-47
 3 Year Art Book, 1983, 206
 Helge Krarup, Carl Nørrested: Eksperimentalfilm i Danmark 1986, 57, 152, 157, 164;
 Jens Jørgen Thorsen: Modernisme i dansk malerkunst, 1987, 331
 Peter Laugesen: Mogens Gissel 1966-91, Odder Kunstmuseum 1991

Referencer

Eksterne henvisninger 
 
 Mogens Gissel - forstås med øjnene, dokumentar fra 2018 på dr.tv

Malere fra Danmark
Modtagere af Eckersberg Medaillen
Personer fra Odder
Kunstnere på finansloven (afdøde)